טויפלסברג

טויפלסברג (בגרמנית: Teufelsberg) היא גבעה מלאכותית שהוקמה בשולי ברלין, גרמניה וגובהה 120 מטר מעל פני הים ו-80 מטר מעל סביבתה. הגבעה נוצרה בשנים שלאחר מלחמת העולם השנייה. בבסיסה נמצא המבנה הלא גמור של האקדמיה הצבאית הגרמנית שהקימו הנאצים, ומעליה נערמו הריסות בניינים שניזוקו בברלין במהלך המלחמה.

הגבעה הייתה בתחומי מערב-גרמניה, ובתקופת המלחמה הקרה נוצל הגובה של הגבעה כדי לבנות עליה תחנת האזנה וריגול שהופעלה על ידי הסוכנות לביטחון לאומי של ארצות הברית.

 רקע 
עם עליית הנאצים לשלטון בגרמניה הטווה אדולף היטלר תוכנית להקמת בירת העולם גרמאניה. תוכנית זו הייתה אמורה לשנות את פניה של ברלין ולהפוך אותה לעיר המרכזית של העולם. התוכנית יצאה לדרך ב-1937 והתקדמה בהתאם לתוכנית גם בתקופת מלחמת העולם השנייה. עם זאת, עם התקדמות המלחמה התמודדה גרמניה עם מחסור המשאבים, דבר שהאט את הפרויקט. אחד המבנים שנכללו בתוכנית היה "מכללה צבאית-טכנית נאצית" (Wehrtechnische Fakultät) שתוכננה על ידי אלברט שפר ועד סיום המלחמה נבנה חלק ממנה.

 ההיסטוריה של האתר 
 יצירת הגבעה 
עם סיום המלחמה חולקה השליטה בברלין בין ארבע בעלות הברית המנצחות במלחמה (ברית המועצות, ארצות הברית, צרפת ובריטניה). מדינות אלו החלו בתהליך איטי של שיקום ברלין. אחת מהבעיות העיקריות שאיתן התמודדו הייתה היקף ההרס העצום של המבנים בעיר, כשתהליך השיקום חייב, בדרך כלל, סילוק ההריסות כדי לפנות מקום לבנייה חדשה.

תחילה סולקו ההריסות לאזור פינוי פסולת ממזרח לברלין. ב-1948 הטילה ברית המועצות סגר על ברלין וחסמה את המשך פינוי הפסולת לשטחה, והשלטונות של ברלין המערבית היו צריכים למצוא חלופה לפינוי פסולת ההריסות.

ביוני 1950 החליטה מועצת מערב ברלין להפוך את אתר הבנייה הבלתי גמורה של "המכללה הצבאית-טכנית הנאצית" לאתר החדש לפינוי הפסולת. שלטונות מערב ברלין ניסו כבר לפני 1948 להרוס את המבנה עם חומרי נפץ אך הניסיונות כשלו בשל הקירות החזקים, ובסופו של דבר נמצא הפתרון של השלכת פסולת. הערכת המועצה הייתה שבאתר יושלכו 12 מיליון מטר מעוקב של פסולת.

בעקבות החלטת המועצה החלו כ-600 משאיות לפרוק פסולת במקום, בהיקף של כ-7,000 מטר מעוקב ביום. תהליך העברת פסולת לאתר נמשכה עד 1972, אז נסגר האתר. ההערכה היא שבתקופת פעילותו קלט המקום כ-26 מיליון מטר מעוקב פסולת, יותר מכפול מהמתוכנן.

בתקופת יצירת הגבעה החליטה מועצת העיר ברלין להפוך את הגבעה לאתר ירוק על ידי שתילת עצים במקום.

 המלחמה הקרה 
ב-1961, תקופת המלחמה הקרה, הקימו בעלות הברית המערביות, ארצות הברית, בריטניה וצרפת, יחידת קשר ניידת, שבחנה אתרים בברלין וסביבתה המתאימים להקמת תחנת האזנה, שיועדה ריגול אלקטרוני אחרי ברית המועצות, מזרח גרמניה ושאר החברות בברית ורשה. הבדיקה הצביעה על היתרונות של גבעת טויפלסברג.

ב-1963 ניצלה הסוכנות לביטחון לאומי של ארצות הברית את גובהה של הגבעה והקימה עליה מתקן האזנה אלקטרוני, שהיה חלק ממערך תחנות תוכנית אשלון העולמית. התחנה פעלה במעקב עד סתיו העמים ב-1989, כשברית ורשה קרסה וחומת ברלין נפלה.

 איחוד גרמניה 
לאחר איחוד גרמניה החליטה הסוכנות לביטחון לאומי שאין לה כבר צורך בתחנת ההאזנה והיא נסגרה, לאחר שהציוד האלקטרוני הרגיש הוצא ממנה. בעקבות יציאת האמריקאים החלו שלטונות ברלין לבחון את מכירת הגבעה לגורמים פרטיים במטרה להקים במקום בתי מגורים. ב-1996 רכשה חברת השקעות פרטית את הבניין לצורכי בנייה אך ריבוי פרויקטי בנייה, בעקבות איחוד גרמניה, גרם לירידת מחירי הדיור והפך את הפרויקט ללא ריווחי. עם השנים גדלו העצים שנשתלו במקום והפכו את הגבעה לפארק ירוק הפופולרי בקרב ברלינאים.

ב-2006 עברה החלטה במועצת עיריית ברלין האוסרת בנייה על הגבעה.

על אף הזנחתם של מבני תחנת ההאזנה הפך האתר לפופולרי לבני נוער ולאתר עלייה לרגל לציירי גרפיטי. ב-2016 גידר בעל המקום את התחנה והחל למכור כרטיסי כניסה למבקרים המתעניינים בגרפיטי.

 הנצחה 
שלט ההנצחה שהתקינו ותיקי התחנה ב-2013 לציון 50 שנה להקמת התחנה|שמאל|ממוזער|200px
ב-2009, בעקבות ההיתר שנתנה עיריית ברלין להרוס את מתקן ההאזנה, התארגנה קבוצת תומכי שימור מורשת, הכוללת אמריקאים וגרמנים, כדי לקדם הפיכת התחנה לאנדרטה לתקופת המלחמה הקרה. חברי הקבוצה הציעו לקרוא למקום על שמו של רב-סרן ארתור ד. ניקולסון  שהיה קצין סיור של יחידת הקישור הצבאית של ארצות הברית ונורה למוות על ידי זקיף רוסי ב-24 במרץ 1985, ונחשב לחלל האחרון במלחמה הקרה.

בספטמבר 2013 ציינו ותיקי חיילי צבא ארצות הברית ששירתו בטויפלסברג את יום השנה החמישים (2013-1963) לבניית מבני הקבע של תחנת ההאזנה. לציון האירוע הופקה סדרה מיוחדת של בולים ונקבע שלט הנצחה במקום.

 טויפלסברג במדיה ובאמנות 
 בשנים 2019-2016 שודרה סדרת טלוויזיה אמריקאית בשם תחנת ברלין, שחלק מהדמויות בה עבדו בתחנת ההאזנה בטויפלסברג.
 תחנת ההאזנה הנטושה הפכה למגנט לאמני גרפיטי ועבודותיהם מושכות תיירים שבאים לחזות בציורים.

 טויפלסברג בספורט 
ב-1955 הוקם במקום מתקן קפיצת סקי, שהוגדל והורחב ב-1962 ואף נוספו לו מקומות ישיבה ל-5,000 צופים. השימוש במתקן הופסק ב-1969, עקב הפרעה למערכת ההאזנה, והוא פורק ב-1999.

 לקריאה נוספת 
 David Von Norden Death On Devil's Mountain - ASA on Teufelsberg at Field Station Berlin in the late 1960s, 2009.
 Chuck Thompson McCurry's War - Field Station Berlin atop Teufelsberg in the 1960s, 2012.
 T.H.E. Hill, Voices Under Berlin: The Tale of a Monterey Mary, 2008
 T.H.E. Hill, Reunification: A Monterey Mary Returns to Berlin, 2013
 John Marks, The Wall, 1999

 קישורים חיצוניים 



 טויפלסברג, באתר theworld.org, 15 באוגוסט 2013
 טויפלסברג, באתר viertausendhertz.de 1 בנובמבר 2016
 טויפלסברג, באתר "ברלין לישראלים"
 טויפלסברג, באתר visitberlin.de
 טויפלסברג, באתר liberationroute.com
 אוסף תמונות של טויפלסברג, באתר gettyimages.com
 טויפלסברג, באתר berlin.de
 טויפלסברג, באתר של אייל נחשון
 , 2015

 הערות שוליים 

קטגוריה:ברלין: פארקים
קטגוריה:ברלין: היסטוריה
קטגוריה:ברלין: מבנים
קטגוריה:יחסי גרמניה המזרחית – גרמניה המערבית
קטגוריה:המלחמה הקרה